
Mănăstirea Agapiajud. Neamţ 

SCRISOARE 

(adresată de Alexandru Vlahută fiicei sale, Margareta) 

„Să trăieşti Mimilică dragă şi să fii 
bună; să fii bună pentru ca să poţi fi fericită. 

Să fii bună pe cât poţi până în ultima clipă a 
vieţii tale. Cei răi nu pot fi fericiţi. Ei pot avea 
satisfacţii, plăceri, realizări chiar ; dar fericire 
nu. Nu, pentru că cei răi nu pot fi iubiţi, şi-al 
doilea, ...al doilea... de! Câştigurile 
întâmplătoare şi celelalte „pere mălăieţe“, care 
se aseamănă cu el, vin de-afară, de la oameni, 
de la împrejurări, asupra cărora n-ai nici o 
stăpânire şi nici o putere, pe când fericirea, 
adevărata fericire în tine răsare şi-n tine-nfloreşte şi leagă rod, cândţi-ai pregătit sufletul 
pentru ea. Şi pregătirea asta este operă de fiecare clipă, când pierzi răbdarea , împrăştii 
tot ce-ai înşirat şi iar trebuie s-o iei de la început. Şi de aceea vezi aşa de puţini oameni 
fericiţi ... Atâtia câţi merită. 

Dacă nu ne-am iubi pe noi aşa fără de măsură, dacă n-am face atâta caz de 
persoana noastră şi dacă ne-am dojeni de câte ori am minţit sau ne-am surprins asupra 
unei răutăţi, ori asupra unei fapte urâte; dacă, în sfârşit, ne-am examina mai des şi mai 
cu nepârtinire (lesne-i de zis!), am ajunge să răzuim din noi partea aceea de prostie 
fudulă, de făptură. Se ştie că durerea e un minunat sfătuitor. Cine-i mai deschis la 
minte , trage învăţătură şi din durerile altora. 

Eu am mare încredere în voinţa ta. Rămâne să ştii doar ce vrei. Şi văd c-ai început 
să ştii şi asta. Doamne, ce bine-mi pare c-ai început să te observi, să-ţi faci singură 
mustrări şi să-ţi cauţi singură drumul cel adevărat! 

Aşa, Mimilică dragă, ceartă-te de câte ori te simţi egoistă, de câte ori te muşcă 
de inimă şarpele răutăţii, al invidiei sau al minciunii. Fii aspră cu tine, dreaptă cu prietenii 
şi suflet larg cu cei răi. Smereşte-te,fă-te mică,fă-te neînsemnată de câte ori deşertăciunea 
te îndeamnă să strigi: “Uitaţi-vâ la mine ,f ! Dar mai ales aş vrea să scriu de-a dreptul în 
sufletul tău aceasta: Să nu faci nicio faptă a cărei amintire te-ar putea face vreodată 
să roşeşti. Nu e triumf pe lume, nici sprijin mai puternic, nici mulţumire mai deplină, ca 
o conştiinţă curată. 

Păstrează scrisoarea asta. Când vei fi de 50 de ani, ai s-o înţelegi mai bine. Să 
dea Dumnezeu s-o citeşti şi atunci cu sufletul senin de azi. 

Te îmbrăţişează cu drag, 

Al. Vlahuţă 

Când ai împlinit şaptesprezece ani. “ 

